**OB Zabok i bolnica hrvatskih veterana**

**Kirurška služba - traumatološko ortopedski odjel**

**Voditelj odjela Slaven Simon, dr. med., specijalist opće kirurgije i subspecijalist traumatologije**

**Obavijest bolesnika o operacijskom postupku**

**OBJAŠNJENJE I PISMENI PRISTANAK BOLESNIKA NA OPERACIJSKO LIJEČENJE -**

**DEFORMACIJE PALCA STOPALA – HALUX VALGUSA**

**SADRŽAJ OBAVIJESTI**

Vi ste bolesnik OB Zabok i bolnice hrvatskih veteran (u daljem tekstu bolnica).

Kliničkim pregledom i potrebnom dijagnostičkom obradom utvrđeno je da deformacija palca na stopalu uzrokuje Vaše tegobe.

Smatramo da je jedini način na koji se Vaše tegobe mogu definitivno otkloniti je korektivni operativni zahvat na stopalu.

Molimo Vas da date svoju suglasnost za ovaj operacijski zahvat koji je neophodan u Vašem daljnjem liječenju. Principi navedenog operacijskog liječenja, koje uvijek prilagođavamo osobinama svakog pojedinog bolesnika, biti će ovdje prikazani.

Večer prije operacije dobiti ćete injekciju u potkožno tkivo trbuha. U injekciji se nalazi antikoagulans čime se smanjuje rizik od stvaranja krvnog ugruška. Rizik od infekcije smanjuje se antibiotikom koji ćete dobiti neposredno pred sam operacijski zahvat.

Na dan operacije, pred odlazak u operacijsku dvoranu, dobiti ćete sredstvo za smirenje koje će omogućiti Vaš miran uvod u anesteziju. Anestezija je namjerno izazvan gubitak osjeta, posebice bola radi obavljanja operacije. Objašnjenje različitih za Vas prikladnih vrsta anestezije, njihovog provođenja, djelovanja i komplikacija nalazi se u „Objašnjenju i pismenom pristanku bolesnika na anesteziju“ koji ste potpisali.

Nakon što anestezija nastupi, iz noge se gumenim zavojem istiskuje krv i na natkoljenici se steže traka slična tlakomjeru (Esmarchova poveska), kako bi se osiguralo beskrvno operacijsko polje. Na tijelo Vam se prilijepi elektroda koja omogućava rad električnog uređaja (nož, koagulator, i sl.) tijekom operacijskog zahvata. Zatim se, u svrhu postizanja sterilnih uvjeta pri operacijskom zahvatu, pristupa prijeoperacijskom pranju operacijskog polja posebnim sredstvima i njegovu pokrivanju sterilnim prekrivačima.

Sam operacijski zahvat započinje presijecanjem kože i potkožnog tkiva s unutarnje strane stopala od sredine članka palca pa sve do iza koštane izrasline koja je uvijek prisutna kod deformacije tzv. Halux valgusa. Nakon toga reže se zglobna kapsula bazalnog zgloba palca, prikazuje se koštana izraslina koje se dlijetom odstranjuje. Ovisno o stupnju deformacije i dobi osobe, koji puta se sijeće (osteotomira) I. Kost donožja koja se potom pomiće prema vanjskoj strani stopala, a koji puta se resecira baza članka palca.

Nakon osteotomije, ili resekcije, slijedi zatezanje i šivanje zglobne kapsule čime se i korigira položaj palca. Slijedi šivanje kože neresorptivnim šavima, sterilan povoj i elastični povoj. Skida se Esmarchov povoj. Cijeli zahvat traje 20 – 35 minuta. Zatim se premještate na odjel, **gdje boravite 24 h.** Osjet se ponovno javlja nakon 3-4 sata. Napominjemo da se postoperativno javlja izražena bol koja se odmah smanjuje određenim analgeticima. Za dva dana najčešće praktično više nema boli, što je donekle individualno rezličito.

Prvi postoperativni dan se ustaje, hoda uz pomoć dvije štake, a ovsino o vrsti operativnog zahvata operirano stopalo se može opteretiti samo u stražnjem dijelu ili se uopće ne opterećuje. Započinje se i vježbama cirkulacije. Šavi se obično vade između 12. i 14. poslijeoperacijskog dana o čemu odlučuje ortoped na osnovi lokalnog nalaza utvrđenog u kontrolnim preglednima. Nakon operacijskog zahvata javlja se oteklina stopala koja je prisutna dva do tri mjeseca nakon operativnog zahvata. Koristi se odgovarajuća širina obuće, a postoji i mogućnost kupnje tročetvrtinske cipele čime se olakšava hod. Da bi se mogla obući normalna konfekcijska cipela treba proći najmanje dva do tri mjeseca od operacijskog zahvata.

Fizikalna terapija nije potrebna, ali se provode vježbe cirkulacije, izmjenične kupke razgibavanja palca te jačanja muskulature stopala.

**EVENTUALNI RIZICI**

Korekcija deformacije stopala predstavlja danas rutinski operacijski zahvat. No, kao i svi drugi operacijski zahvati, i ovaj zahvat praćen je s određenim komplikacijama/problemima. Navesti ćemo one koji se češće javljaju vezano uz operacijski zahvat korekcije deformacije stopala, haluks valgus. Određeni rizici mogu biti veći ili manji ovisno o samoj vrsti operacijskog zahvata, o opsegu deformacije Vašeg stopala, kao i o drugim bolestima od kojih možda bolujete. No, iznimno je važno da od početka imate realna očekivanja glede Vašeg operacijskog zahvata i njegovog ishoda.

Komplikacije vezane uz anesteziju detaljnije su opisane u „Objašnjenju i pismenom pristanku bolesnika na anesteziju“ pa se ovdje ne navode.

**1. Odgođeno cijeljenje rane** – se može javiti u slučaju loših lokalnih osobina tkiva koje prekrivaju palac stopala; prethodni operacijski zahvati u tom području, loša cirkulacija, itd.

**2. Poslijeoperacijska infekcija** – može se javiti kao površinska (koža) ili kao duboka (unutar zgloba) infekcija u području palca stopala. Infekcije nakon korekcije deformacije palca stopala su izrazito rijetke.

**3. Flebitis (krvni ugrušci)** – duboka venska tromboza ili krvni ugrušci su komplikacija koja se javlja prilikom korekcije deformacije palca stopala kao i kod bilo kojeg drugog operacijskog zahvata na donjem dijelu tijela.

**4. Plućna embolija** – Ako dođe do otkidanja krvnog ugruška, on može nošen krvnom strujom doći do pluća i tako uzrokovati nagli osjećaj nedostatka zraka, ubrzan rad srca, a u rijetkim situacijama može rezultirati i iznenadnom smrću.

**5. Refleksna simpatička distrofija** – Ovaj rijedak poremećaj karakteriziran je s neprimjereno produljenim bolovima pretjerane jačine.

**6. Opekline kože uslijed slabog kontakta elektrode električnog noža** – događaju se iznimno rijetko za vrijeme operacijskog zahvata.

**7. Kožne alergijske reakcije na sredstva za dezinfekciju i ljepljive trake kojima se učvršćuje sterilan prevoj** – događaju se iznimno rijetko.

**8. Usporeno koštano cijeljenje** – Kost je tkivo koje također, u slučaju nezadovoljavajućih uvijeta, npr.slabija cirkulacija, može imati probleme cijeljenja. Ukoliko koštani potencijal nije dovoljno jak, ukoliko ste srednje ili starije životne dobi, postoji mogućnost da će kosti trebati više vremena da zacijeli. U najgorem slučaju, postoji mogućnost za zacjeljenja kosti uopće neće doći. Daljnji operacijski zahvati u tim su slučajevima rizičniji, uz očekivani lošiji konačni rezultat liječenja.

**9. Bolnost ožiljka** – nije neuobičajena. Bol se javlja ili spontano ili na dodir ožiljka. Uzrok je presijecanje male grane živca koja prolazi područjem ožiljka.

**10. Osjetljivost i otekline stopala te pogotovo palca** - se postupno popravljaju tijekom 6 mjeseci nakon operacije.

**11. Ukočenost palca** – tetive palca mogu biti oštećene, što može utjecati na opseg kretnji V Vašeg palca.

**12. Obamrlost palca** – nastaje ozljedom živaca koji inerviraju palac, što uzrokuje gubitak osjeta u pojedinim područjima palca.

**13. Promijenjen položaj palca** – Vaš palac može zacijeliti u krivom položaju, usmjerujući se prema gore ili prema unutrašnjoj strani stopala (lat. halux varus). Ako se operiraju valgus deformacije oba palca, čak i istovrsnom operacijskom metodom, nije za očekivati idealno simetričan položaj palčeva po završetku liječenja.

**14. Skraćen palac** – Vaš palac može biti skraćen u odnosu na duljinu prije operacijskog zahvata.

**15. Trajna bol i oticanje** – ponekad mogu biti prisutni tijekom cijele godine nakon operacijskog zahvata.

**16. Refleksna simpatička distrofija**. – Ovaj rijedak poremećaj karakteriziran je s neprimjereno produljenim bolovima pretjerane jačine. Potrebno ga je aktivno liječiti, ponekad i više mjeseci.

**17. Natisak, zadebljanje kože** – ponekad se može stvoriti s donje strane stopala.

**18. Ponovna pojava deformacije palca stopala u smislu halux valgusa** – se isto može pojaviti. Izričito savjetujemo ne nositi usku i tijesnu obuću te onu s visokom petom do kraja života čime se smanjuje rizik od ponovne pojave deformacije.

Za uspjeh samog operativnog zahvata dužni ste pridržavati se u potpunosti svih savjeta i preporuka Vašeg operatera o čemu će i ovisiti krajnji rezultat Vašeg operacijskog liječenja. Napominjemo, kako je OB Zabok i bolnica hrvatskih veterana u državnom vlasništvu, a ne privatna ustanova, svaki bolesnik mora dobiti u što je moguće kraćem roku uslugu koju treba. Ukoliko želi može zahtjevati određenog operatera ali tada mora znati da se operacijski zahvat može i odgoditi ovisno o zauzetosti operatera. Ako je prvotno određen operater iznenada spriječen izvršiti planirani operacijski zahvat, Pročelnik kirurške službe ili voditelj traumatološko ortopedskog odjela odredit će adekvatnog operatera koji će izvršiti planirani operacijski zahvat.

**MOGUĆNOST ZAMJENE ZA PREPORUČENI POSTUPAK**

Ne postoji ni jednu druga metoda kojom bi se deformacija Vašeg stopala mogla ispraviti. U koliko iz zdravstvenih razloga, odnosno povećanog operacijskog rizika, zahvat nije moguće izvesti, u određenih bolesnika propisuju se ortopedske cipele kako bi im se olakšao hod te nošenje obuće.

**IZJAVA BOLESNIKA**

Liječnik me je upoznao s mojim zdravstvenim stanjem, preporučenim postupkom liječenja i eventualnim rizicima, uključujući i rizike koji su specifični s obzirom na moje zdravstveno stanje, a isto tako na rizike koji se u navedenoj situaciji najčešće pojavljuju. Izjavljujem da sam bio/bila u mogućnosti postavljati pitanja i konzultirati se s liječnikom glede svoga zdravstvenog stanja, navedenog postupka, eventualnih rizika liječenja, a isto tako i o mogućnosti zamjene za preporučeni postupak te sam izabrao/izabrala gore navedeni postupak. Moja pitanja i nedoumice vezane uz navedeni postupak liječenja objašnjene su mi na zadovoljavajući i razumljiv način te sam u potpunosti shvatio/shvatila preporučeni postupak i sve rizike koje on nosi.

Ime i prezime bolesnika/skrbnika: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis bolesnika/skrbnika:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis liječnika:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_